
ABSTRACT

Ombudsman, termen de origine suedeză semnificând “purtător de cuvânt al doleanţelor” este definit ca o persoană independentă şi obiectivă care cercetează plângerile cetăţenilor împotriva diferitelor organisme şi organizaţii, atât din sectorul public, cât şi din cel privat.
La 20 noiembrie 1989, Organizaţia Naţiunilor Unite a adoptat Convenţia privind Drepturile Copilului, până la acel moment drepturile copilului fiind incluse în cadrul mai larg al drepturilor fundamentale înscrise în Declaraţia Universală a Drepturilor Omului. Convenţia a fost adoptată de 193 de state, membre ale Organizaţiei Naţiunilor Unite (cu excepţia Statelor Unite ale Americii şi a Somaliei). Art. 18 din Convenţie stipulează că, în scopul garantării şi promovării drepturilor prevăzute de Convenţie, statele trebuie să asigure crearea unor instituţii, institute şi servicii, având ca obiectiv protejarea bunăstării copiilor. 

Printre statele membre U.E. care au adoptat legislaţie specifică înfiinţării autorităţiilor independente de apărare a drepturilor copiilor se numără Austria, Estonia, Franţa, Finlanda, Irlanda, Islanda, Italia, Polonia, Spania, Suedia, Danemarca, Olanda. Autorităţile pentru apărarea drepturilor copiilor pot fi constituite la nivel naţional şi/sau regional.
Norvegia a fost primul stat din lume care a instituit un Ombudsman pentru copii (1981), totodată la iniţiativa ei înfiinţându-se Reţeaua europeană a Ombudsmen-ilor pentru copii (ENOC), care funcţionează sub tutela Consiliului Europei.
CONSIDERAŢII GENERALE
Ombudsman, termen de origine suedeză semnificând “purtător de cuvânt al doleanţelor”, este definit ca o persoană independentă şi obiectivă care cercetează plângerile cetăţenilor împotriva diferitelor organisme şi organizaţii, atât din sectorul public, cât şi din cel privat. În urma unei analize temeinice, acesta hotărăşte dacă plângerea este întemeiată şi formulează recomandări adresate organizaţiei în cauză, în scopul reglementării problemei.

Creată în Suedia, în anul 1809, instituţia a fost înfiinţată în anul 1919 în Finlanda, în Danemarca în 1955, şi în Norvegia în anul 1962. Începând cu anii ’60, instituţia a fost creată în diferite ţări din Commonwealth şi din Europa. Ombudsman-ul este total independent de puterea judecătorească.

Necesitatea înfiinţării Ombudsman-ului pentru copii şi adolescenţi a fost reiterată în numeroase documente internaţionale.
La 20 noiembrie 1989, Organizaţia Naţiunilor Unite a adoptat Convenţia privind Drepturile Copilului, până la acest moment drepturile copilului fiind incluse în cadrul mai larg al drepturilor fundamentale înscrise în Declaraţia Universală a Drepturilor Omului. Ideea elaborării unui document special care să cuprindă drepturile copilului îi aparţine lui Englatyne Jebb, fondatoarea organizaţiei Salvaţi Copiii, care a înţeles că există nevoi specifice ce definesc copilul
. Ea a sintetizat drepturile copilului într-o declaraţie de cinci puncte care a fost adoptată de Liga Natiunilor în 1924 sub numele de Declaraţia de la Geneva.
Declararea anului 1979 ca „Anul Internaţional al Copilului”, moment important pentru elaborarea Convenţiei, a consolidat ideea dezvoltării plenare şi armonioase a personalităţii copilului, într-un mediu familial şi într-o atmosferă de dragoste şi înţelegere, prin pregătirea lui pentru un trai independent în societate şi prin educarea lui în spiritul idealurilor proclamate în Carta Naţiunilor Unite. În urma unor negocieri extrem de anevoioase, Convenţia cu privire la Drepturile Copilului, cuprinzând 54 de articole, a fost în sfârşit adoptată de Adunarea Generală a Organizaţiei Naţiunilor.

Actualul text al Convenţiei este rezultatul activităţii mai multor state şi organisme, devenind rapid cel mai ratificat instrument internaţional, adoptat de cvasi-unanimitatea statelor lumii. Până în prezent, Convenţia a fost adoptată de 193 de state, membre ale Organizaţiei Naţiunilor Unite (cu excepţia Statelor Unite ale Americii şi a Somaliei). Orice stat care semnează Convenţia îi recunoaşte conţinutul, se obligă să îl respecte şi să îl aplice în mod corespunzător. Ca şi celelalte state semnatare, România s-a angajat, prin ratificarea Convenţiei, la 28 septembrie 1990, să pună în practică toate prevederile acesteia, adoptând legislaţia necesară, făcând cunoscute drepturile copilului şi militând pentru schimbarea mentalităţilor care îngreunează exercitarea efectivă a acestora.

Convenţia a exercitat o influenţă puternică şi profundă asupra legislaţiei, politicilor şi programelor naţionale şi internaţionale, a instituţiilor publice şi private, a familiilor, comunităţilor şi persoanelor. Copilul, ca persoană, trebuie să se bucure de drepturile şi libertăţile recunoscute tuturor fiinţelor umane, dar şi de drepturi şi libertăţi speciale, justificate de vulnerabilitatea şi particularităţile vârstei, trebuie tratat cu respect, iar statul este obligat să îi asigure cele mai bune condiţii de dezvoltare precum şi respectarea drepturilor; drepturile conţinute în Convenţie trebuie să fie aplicate tuturor copiilor, fără discriminare.

Din 1989 şi până în prezent s-au înregistrat progrese semnificative în domeniul drepturilor copiilor şi au fost dezbătute la nivel internaţional probleme deosebit de importante, precum exploatarea copiilor prin muncă, violenţa împotriva copiilor, recrutarea copiilor în conflicte armate, exploatarea sexuală etc.

Art. 18 din Convenţie stipulează că, în scopul garantării şi promovării drepturilor prevăzute de Convenţie, statele trebuie să asigure crearea unor instituţii, institute şi servicii, având ca obiectiv protejarea bunăstării copiilor.

Documentele sesiunii speciale a Adunării Generale a ONU dedicată copiilor – care a avut loc la New York între 8 şi 10 mai 2002 – stipulează că guvernele statelor participante trebuie să ia măsuri pentru implementarea unor acţiuni vizând crearea sau întărirea forurilor naţionale, cum ar fi un ombudsman independent pentru copii.

În ceea ce priveşte documentele europene, Recomandarea 1121 a Adunării Parlamentare a Consiliului Europei, adoptată la 1 februarie 1990, cu privire la drepturile copiilor, şi Rezoluţia A3-314/91 a Parlamentului European referitoare la problemele copiilor în Uniunea Europeană reprezintă documente care reflectă complexa problematică a drepturilor copiilor.

Rezoluţia Parlamentului European privind o Cartă europeană asupra drepturilor copilului (A3-0172/92 din 8 iulie 1992) solicită statelor membre, la art. 6, să înfiinţeze un ombudsman pentru drepturile copilului care să protejeze drepturile şi interesele lor, să primească solicitările şi sesizările acestora şi să monitorizeze transpunerea în practică a legilor prin care sunt respectate prevederile Cartei, precum şi să informeze şi să îndrume acţiunea organismelor publice în favoarea respectării drepturilor copiilor. În Rezoluţia A4-0393/96, din 12 ianuarie 1996, cu privire la măsurile vizând protecţia copiilor (art. 24), Parlamentul European cheamă statele membre să încurajeze implicarea socială a copiilor, în special prin numirea unui ombudsman al copiilor – după model norvegian sau în altă formă care şi-a dovedit eficienţa. În rezoluţie se stipulează că, în acest context, este important să existe instituţii şi organizaţii care în mod independent, imparţial şi eficient, să supravegheze respectarea legislaţiei privind drepturile copilului.
Recomandarea nr. 1286/1996 a Consiliului Europei referitoare la o strategie europeană vizând copiii prevede (art. 7) ca, prin intermediul Comitetului de Miniştri, să se lanseze statelor membre chemarea să numească un ombudsman pentru copii sau altă structură care să ofere garanţii de independenţă şi responsabilitate necesare îmbunătăţirii vieţii copiilor, instituţie accesibilă celor interesaţi prin intermediul serviciilor locale.

Prin Recomandarea nr. 1460/2000 paragraful 8, a Consiliului Europei, se lansează invitaţia ca, prin intermediul Comitetului de Miniştri, statele membre care nu au desemnat încă un ombudsman pentru copii să realizeze acest lucru cât mai curând, iar prin Recomandarea nr. 1551/2002 paragraful 4, a fost formulată chemarea de a promova şi întări drepturile copiilor şi a supraveghea respectarea lor.

La paragraful 5 al Recomandării nr. 1551/2002 se propune înfiinţarea Ombudsman-ului european pentru copii, având drept de iniţiativă în direcţia respectării drepturilor copiilor.

În art. 12 al Convenţiei europene privind exercitarea drepturilor copiilor – semnată pe 25 ianuarie 1996 la Strasbourg şi ratificată în martie 2003 – se prevede ca statele să încurajeze promovarea şi exercitarea drepturilor copiilor prin intermediul unor organisme care au, printre altele, următoarele atribuţii:

· să facă propuneri în vederea mai bunei aplicări a legii privind exercitarea drepturilor copiilor;

· să formuleze opinii privind proiectele de lege cu privire la drepturile copiilor;

· să furnizeze publicului, organelor competente şi mass-media, informaţii generale referitoare la exercitarea drepturilor copiilor;

· să cunoască punctele de vedere ale copiilor;

· să furnizeze informaţii relevante în domeniu.
Promovarea și protecția drepturilor copilului reprezintă unul dintre obiectivele U.E. căruia Tratatul de la Lisabona i-a conferit o importanță sporită. În special, articolul 3 alineatul (3) din Tratatul privind Uniunea Europeană obligă în mod explicit U.E. să promoveze protejarea drepturilor copilului. Mai mult, drepturile copilului sunt consacrate în Carta drepturilor fundamentale a Uniunii Europene. Articolul 24 din Cartă recunoaște copiii ca fiind titulari de drepturi, independenți și autonomi. De asemenea, consideră interesul superior al copilului ca primordial în raporturile cu autoritățile publice și cu instituțiile private.


Promovarea drepturilor copilului este și un rezultat al angajamentelor internaționale. Toate statele membre ale U.E. au ratificat Convenția ONU cu privire la drepturile copilului. Normele și principiile Convenţiei ONU trebuie să ghideze în continuare politicile și acțiunile U.E. care au un impact asupra drepturilor copilului. În 2006, Comisia a stabilit o bază pentru promovarea și protejarea drepturilor copilului în cadrul politicilor sale interne și externe prin Comunicarea sa „Către o strategie a U.E. privind drepturile copilului”. Prin urmare, Comisia a creat o serie de structuri pentru a consolida capacitatea instituțiilor U.E. de a gestiona chestiunile legate de drepturile copilului, creând astfel premisele elaborării unor politici bazate pe dovezi și intensificând interacțiunea cu părțile interesate.


Strategia Europa 2020 prezintă o viziune a unei Europe a secolului 21 în care copiii vor avea parte de o educație mai bună, de un acces îmbunătățit la serviciile și la resursele de care au nevoie ca să crească și, într-o zi, să poată duce Europa în secolul 22. Comisia Europeană pledează pentru „o Agendă a U.E. pentru drepturile copilului”. Scopul acesteia este de a reafirma angajamentul ferm al tuturor instituțiilor U.E. și al tuturor statelor membre de a promova, proteja și respecta drepturile copilului în cadrul tuturor politicilor relevante ale U.E. și de a materializa acest angajament în rezultate concrete. Pe viitor, politicile U.E. care afectează direct sau indirect copiii ar trebui concepute, transpuse în practică și monitorizate ținându-se cont de principiul interesului superior al copilului, consacrat în Carta drepturilor fundamentale a U.E. și în CDC. 


Această agendă a U.E. privind drepturile copilului se bazează pe punctele de vedere exprimate în cadrul unei ample consultări publice și pe necesitățile și preocupările exprimate de copiii din toate statele membre ale U.E. în cursul unei consultări distincte pe acest subiect. De asemenea, ține seama de rezultatele preliminare ale unei evaluări a impactului instrumentelor U.E. care afectează drepturile copilului. Parlamentul European, Comitetul Regiunilor, Comitetul Economic și Social și Consiliul Europei, precum și părți interesate cheie, precum UNICEF, Ombudsmanii pentru copii din statele membre și societatea civilă au contribuit la elaborarea acestei comunicări, inclusiv prin lucrările Forumului european privind drepturile copilului.


Agenda U.E. privind drepturile copilului prezintă principiile generale care ar trebui să garanteze caracterul exemplar al acțiunilor U.E. de garantare a respectării dispozițiilor Cartei și ale CDC în ceea ce privește drepturile copilului. În plus, aceasta se concentrează asupra unei serii de acțiuni concrete în domenii în care U.E. poate aduce o valoare adăugată reală, cum ar fi justiția în interesul copilului, protejarea copiilor aflați în situații vulnerabile și combaterea violenței la adresa copiilor, atât în cadrul Uniunii Europene, cât și în afara ei
.

AUSTRIA

La 6 august 1992, Austria a ratificat Convenția Națiunilor Unite privind drepturile copilului, iar la data de 5 septembrie 1992 (30 de zile de la ratificare), legea de ratificare a intrat în vigoare. Pentru Austria, acest lucru s-a transpus prin obligativitatea adoptării legislaţiei de către Adunările provinciale şi de Adunarea Naţională în conformitate cu prevederile Convenţiei.

Art.6 al Legii federale privind bunăstarea copiilor şi tinerilor
 obligă cele 9 landuri (în fiecare land există lege corespondentă) să înfiinţeze oficii ale Ombudsman-ului copilului care să ofere consiliere pentru copii şi tineri, părinţi sau reprezentanţi legali ai acestora. Astfel, între anii 1989 şi 1995 au fost înfiinţate oficii în fiecare land, iar în 1991 a fost înfinţat Ombudsman-ul federal, toate finanţate din bugetul de stat. Staff-ul unui oficiu cuprinde aproximativ 20 de membri jurişti, psihologi, psihoterapeuţi şi asistenţi sociali. 

Ombudsman-ii sunt numiţi, pentru un mandat de 5 ani, cu posibilitatea reînnoirii mandatului, de guvernele land-urilor şi nu pot fi influenţaţi în niciun fel de politicieni sau autorităţi. Ombudsman-ii au obligaţia de a prezenta guvernului provincial un raport anual de activitate. Cooperarea cu ONG-urile este foarte importantă şi constructivă, existând numeroase proiecte în derulare.

Activitatea Ombudsman-ului presupune prelucrarea individuală a fiecărei speţe, consiliere juridică şi psihologică, mediere, propuneri de mediere şi sesizări ale autorităţilor, precum şi reprezentarea generală a intereselor şi drepturilor copiilor şi tinerilor în relaţiile sociale. Instituţia joacă un rol activ în combaterea exploatării sexuale a copiilor, sprijinirea acestora în caz de divorţ/separare a părinţilor, protecţia imigranţilor minori, promovarea participării copiilor în luarea deciziilor politice şi implementarea prevederilor Convenţiei privind drepturile copilului. În practică, Ombudsman-ul copiilor şi tinerilor este determinat să promoveze drepturile copilului şi să solicite cu fermitate cooperarea cu serviciile/agenţiile sociale, întrucât, de cele mai multe ori, acestea joacă un rol de „administrator”, nefiind reali apărători ai intereselor şi drepturilor copilului. La nivel naţional, a fost înfiinţată Conferinţa permanentă a Ombudsman-ilor copiilor şi tinerilor.

DANEMARCA

Danemarca a ratificat Convenţia ONU privind drepturile copilului la 19 iulie 1991. Consiliul Naţional pentru copii
 a fost înfiinţat prin intermediul Legii nr.453/1997 (secţiunea 88) privind reglementarea şi administrarea sectorului social
 sub directa coordonare a Ministerului Afacerilor Sociale.  

Consiliul Naţional pentru copii are rolul de a apăra drepturile copiilor şi de a furniza informaţii cu privire la condiţiile de viaţă ale copiilor în societate. Consiliul oferă expertiza autorităţilor publice cu privire la copii şi se asigură că prevederile Convenţiei ONU cu privire la drepturile copiilor sunt respectate în Danemarca. 

Conform Ordinului nr. 458/2006 privind completarea si modificarea Legii nr.453/1997 (secţiunea 88)
, Consiliul are următoarele atribuţii:

· evaluează şi identifică factori în dezvoltarea societăţii, care pot avea efecte negative asupra dezvoltării copiilor;

· monitorizează şi identifică zonele legislative în care drepturile şi nevoile copiilor sunt insuficient reprezentate;

· diseminează informaţii cu privire la copii, lansează teme de discuţie pe agenda publică şi pledează pentru cauza copiilor în cadrul dezbaterilor publice; sprijină participarea copiilor la aceste dezbateri;

· lansează teme generale de discuţie şi solicită autorităţilor publice să răspundă pentru deciziile şi măsurile administrative;

· oferă consultanţă în privinţa iniţiativelor legislative sau oricăror altor tipuri de iniţiative care au legătură cu problematica creşterii copiilor.


Consiliul Naţional pentru copii este o instituţie independentă şi interdisciplinară, al cărui spectru larg de activitate se referă la creşterea şi dezvoltarea copilului, şcolarizarea şi sănătatea copiilor, statutul legal al copiilor precum şi pe cel al celor cu nevoi speciale. 


Consiliul este condus de către un preşedinte şi şase membrii numiţi pe o perioadă de 3 ani la propunerea Ministerului pentru Afaceri Sociale şi a organizaţiilor specializate în domeniul copiilor, care au dreptul de a nominaliza câte un reprezentant în cadrul adunării generale a instituţiei; Ministerul pentru Afaceri Sociale este responsabil de alegerea organizaţiilor membre în Consiliul Naţional pentru copii. Membrii Consiliului au dreptul să aleagă un supleant al preşedintelui din rândul lor. Consiliul organizează anual o întâlnire la care participă organizaţiile şi asociaţiile din domeniu precum şi autorităţile în a căror arie de activitate intră minorii; totodată Consiliul le înaintează acestora un raport anual de activitate.


De-a lungul anilor Consiliul şi-a adus contribuţia în zona problematicii divorţului şi implicaţiilor asupra copiilor, hărţuirii, pedepselor fizice şi abuzului sexual. Totodată Consiliul Naţional pentru copii aplică periodic sondaje de opinie copiilor organizaţi pe diferite grupe de vârstă (4-6 ani; 10-12 ani) privind fumatul în şcoli şi a problematicilor mai sus expuse şi prezintă rezultatele sondajelor decidenţilor, organizaţiilor în domeniu şi publicului larg. 


Consiliul Naţional nu poate răspunde unor solicitări individuale.
ESTONIA

Estonia a ratificat Convenţia ONU privind drepturile copilului la 21 octombrie 1991. Instituţia Ombudsman-ul copiilor
 a fost creată la 19 martie 2011 prin preluarea de către Cancelarul de Justiţie a misiunilor de protejare şi promovare a drepturilor copilului, în cadrul unui departament specializat format din 4 membri. Cadrul legal îl reprezintă Legea privind instituţia Cancelarului de Justiţie, adoptată în 1999, cu numeroase completări şi modificări în anii ulteriori.

Potrivit legii, Cancelarul Justiţiei este numit de Parlament, la propunerea Preşedintelui Republicii, pentru un mandat de 7 ani. Criteriile pe care trebuie să le îndeplinească pentru această funcţie sunt: cetăţenie estoniană, deplină capacitate de exerciţiu, cunoaşterea integrală a limbii estoniene, o înaltă ţinută morală, studii academice în ştiinţe juridice sau experienţă şi bună reputaţie ca avocat. Cancelarul de Justiţie nu poate deţine nicio altă funcţie publică, nu poate participa la activitatea partidelor politice, nu poate face parte din conducerea vreunei companii, nu poate obţine venituri de la societăţi comerciale, cu excepţia dobânzilor şi dividendelor din investiţiile personale şi din vânzarea bunurilor proprii. În schimb, poate desfăşura activităţi didactice şi de cercetare, dacă acest lucru nu împiedică exercitarea atribuţiilor sale. 

Dreptul de sesizare aparţine oricărui cetăţean estonian care consideră că i-au fost încălcate drepturile; de asemenea, Cancelarul de Justiţie se poate sesiza din oficiu.

În îndeplinirea rolului de Ombudsman al copiilor, Cancelarul de Justiţie se asigură că toate instituţiile statului, alte organizaţii sau persoane cu putere de decizie, care au impact asupra copiilor şi tinerilor, respectă drepturile copiilor şi au în vedere interesul suprem al copiilor şi tinerilor în luarea deciziilor. Principalele atribuţii ale Ombudsman-ului copiilor sunt:

· soluţionarea reclamaţiilor referitoare la încălcarea drepturilor copilului de către persoane fizice sau autorităţi în exercitarea atribuţiilor;

· verificarea legalităţii şi constituţionalităţii actelor, normelor, regulamentelor cu referire la drepturile copilului;

· desfăşurarea de inspecţii în instituţiile cu copii;

· promovarea în societate a drepturilor copilului;

· sesizarea, în mod total imparţial, a oricărei probleme privind drepturile copilului în societate, în conformitate cu prevederile Convenţiei ONU privind drepturile copilului;

· elaborarea de studii şi analize privind domeniul drepturilor copilului;

· sprijinirea dezbaterilor în societatea civilă pe teme de interes referitoare la drepturile copiilor şi tinerilor.

Cancelarul de Justiție prezintă anual un raport al activității sale în faţa Parlamentului. Raportul anual include: 
· privire de ansamblu asupra conformității legislației adoptate cu Constituţia şi legile în vigoare, de puterea legislativă, executivă și guvernele locale; 
· privire de ansamblu asupra activității Cancelarului de Justiție privind protecţia şi promovarea drepturilor și libertăților fundamentale ale omului; 
· imagine de ansamblu a Cancelarului de Justiție privind activităţile desfăşurate în calitatea sa de Ombudsman al copiilor; 
· imagine de ansamblu a Cancelarului de Justiție asupra activităților desfăşurate în combaterea şi prevenirea torturii și a altor pedepse sau tratamente crude, inumane sau degradante.

 

FINLANDA

Finlanda a ratificat Convenţia ONU privind drepturile copilului în anul 1991. La 1 martie 2003, în cadrul Ministerului Afacerilor Sociale şi Sănătăţii a fost înfiinţată Comisia pentru Drepturile Copilului. Pe baza recomandărilor acestei comisii, ministerul a înaintat Parlamentului un proiect de lege pentru înfiinţarea instituţiei Ombudsman-ului.

Cadrul legal îl reprezintă Legea nr.1221/2004 privind Ombudsman-ul copiilor
, intrată în vigoare la 1 septembrie 2005, şi Decizia Guvernului din 21 aprilie 2005, prin care s-au stabilit criteriile de eligibilitate, numirea Ombudsman-ului copiilor precum şi alte detalii.

Ombudsman-ul copiilor în corelaţie cu Ministerul Afacerilor Sociale şi Sănătăţii se asigură că situaţia şi drepturile copiilor sunt luate în considerare în legislaţia naţională şi în toate procesele de luare a deciziei.

Obudsman-ul este numit de Guvern pentru un mandat de 5 ani, reînnoibil o singură dată (aceeaşi persoană poate deţine maximum 2 mandate), pe baza îndeplinirii a două criterii, studii superioare şi o importantă experienţă în domeniu. Ceilalţi membri şi staff-ul sunt angajaţi de Ministerul afacerilor sociale şi sănătăţii, la propunerea Ombudsman-ului.

Tot la propunerea Ombudsman-ului, Guvernul numeşte un Comitet consultativ pe problemele copilului, pentru un mandat de 5 ani, format din preşedinte (Ombudsman-ul), vicepreşedinte şi maximum 14 membri (din diferite arii conexe, la diferite nivele).

Atribuţiile Comitetului consultativ sunt de a asista Ombudsman-ul la:

1) elaborarea recomandărilor şi luarea deciziilor;

2) promovarea cooperării dintre diferiţi actori naţionali şi internaţionali privind drepturile copilului;

3) monitorizarea şi evaluarea progreselor naţionale şi internaţionale în probleme privind copiii;

4) întărirea poziţiei copilului în societate şi influenţarea atitudinii în societate în sensul favorizării situaţiei şi drepturilor copilului;

5) participarea le orice alte misiuni pe care le propune Ombudsman-ul.

Atribuţiile Ombudsman-ului copiilor, potrivit legii, sunt:

1) evaluarea implementării intereselor şi drepturilor copilului şi monitorizarea condiţiilor de viaţă ale copiilor şi adolescenţilor;

2) monitorizarea legislaţiei şi a factorilor de decizie ai societăţii civile şi evaluarea impactului acestora asupra bunăstării generale a copilului;

3) dezvoltarea de iniţiative şi consultări în societatea civilă şi promovarea intereselor copilului în societate;

4) menţinerea de contacte cu copiii şi adolescenţii şi informarea lor asupra deciziilor luate;

5) dezvoltarea formelor de cooperare între diferiţi actori;

6) transmiterea informaţiilor de interes către copii şi către sectoarele care lucrează cu copii;

7) promovarea în diferite moduri a implementării Convenţiei ONU privind drepturile copilului.


Ombudsman-ul copiilor are dreptul de a primi de la alte autorităţi orice informaţii de care are nevoie pentru îndeplinirea atribuţiilor sale. Anual, Ombudsman-ul va înainta Guvernului un raport de activitate care va cuprinde, printre altele, evaluarea implementării drepturilor copilului, situaţia copilului şi eventuale proiecte legislative.

FRANŢA 

Convenţia internaţională cu privire la drepturile copilului a fost ratificată de Franţa în august 1990.

Prin Legea organică nr.333 din 29 martie 2011
 a fost înfiinţată instituţia Apărătorului drepturilor omului (Défenseur des droits), autoritate independentă, de rang constituţional. Apărătorul drepturilor omului a fost numit de Preşedintele Republicii la 22 iunie 2011, pentru un mandat de 6 ani (mandat nereînnoibil, nerevocabil şi supus votului Parlamentului) şi asigură atribuţii exercitate anterior de Mediatorul Republicii, de Înalta Autoritate de luptă împotriva discriminării (HALDE) şi de Comisia naţională deontologică de securitate şi apărare a copiilor. 

Acesta nu poate fi demis din funcţie, cu excepția situaţiei de punere sub acuzare de către un colegiu format din preşedinţii celor mai înalte instanțe judecătoreşti franceze; de asemenea, nu poate fi urmărit, cercetat, arestat, reținut sau judecat pentru opiniile sau actele referitoare la exercitarea competențelor sale şi nu primeşte niciun fel de instrucţiuni din partea unei autorităţi, persoane sau grup de presiune în îndeplinirea mandatului.

Funcțiile de Apărător al drepturilor omului și cele ale adjuncţilor săi sunt incompatibile cu cele de: membru al Guvernului, al Consiliului Constituțional, al Consiliului Superior al Magistraturii, al Consiliului economic, social și de mediu, precum și cu orice altă funcţie electivă. Aceste funcţii sunt, de asemenea, incompatibile cu orice altă funcție publică şi activitate profesională, precum și cu funcția de președinte sau membru într-un consiliu de administrație, comitet executiv, consiliu de supraveghere și director în orice companie, firmă sau instituție.

Apărătorul drepturilor copilului este unul dintre adjuncţii Apărătorului drepturilor omului, propus de acesta şi numit de Prim-ministru, pe baza cunoştinţelor şi experienţei sale în domeniu.

Art.4 din Legea organică nr.333 din 29 martie 2011 a încredințat autorităţii instituite misiunea de a apăra și promova nu numai drepturile copilului, consacrate în legislaţia naţională şi în tratatele internaţionale ratificate de Franţa, dar şi aplicarea principiului interesului superior al copilului. Acest principiu, prevăzut la articolul 3 din Convenția ONU cu privire la drepturile copilului, este recunoscut de către Consiliul de Stat și Curtea de Casație ca fiind direct aplicabil. Principiul nu este definit în niciun text național sau internațional, dar este specificat de Comitetul pentru Drepturile Copilului în Comentariul General nr.14 (2013) ca fiind un concept dinamic, care trebuie să clarifice, să existe și să inspire toate normele, politicile și deciziile autorităților care trebuie să fie adaptate la fiecare situație, mediu geografic și cultural al copilului.

Potrivit legii, Apărătorul drepturilor copilului poate fi sesizat de serviciile medicale, serviciile sociale, copii şi tineri cu vărsta până în 21 ani, părinţi, reprezentanţi legali, membri de familie, asociaţii pentru drepturile copiilor (înregistrate de cel puţin 5 ani) sau se poate sesiza din oficiu. Sesizarea este gratuită şi nu întrerupe sau suspendă termenele de prescripţie a acţiunilor în materie civilă, administrativă sau penală, nici pe cele referitoare la exercitarea căilor de atac pe cale administrativă sau contencioasă.

Instituţia are la bază o reţea de 450 de delegaţi, toţi voluntari, repartizaţi pe întregul teritoriu naţional, în locaţii precum prefecturi, sub-prefecturi, judecătorii sau tribunale, servicii publice etc. Aceşti delegaţi sunt la dispoziţia cetăţenilor pentru consiliere şi informare, în mod gratuit şi confidenţial, în legătură cu drepturile utilizatorilor de servicii publice, drepturile copilului, lupta contra discriminării sau încălcările deontologiei securităţii persoanei. 

Ca parte a misiunii de apărare a drepturilor copiilor, rețeaua locală de delegați este completată de o rețea de 32 de tineri ambasadori ai drepturilor copiilor (Jeunes Ambassadeurs des Droits des Enfants - JADE). Acești tineri merg, pe parcusul întregului an şcolar, în unităţi de învăţământ, în centrele de petrecere a timpului liber şi în structurile specializate (cămine, institute, centre educaționale închise, servicii de psihiatrie) pentru consiliere şi informare.

Instituția Apărătorului drepturilor copilului este organizată în jurul serviciilor specializate, în care sectorul de protecţie a drepturilor copilului este principalul punct de contact pentru serviciile de asistenţă şi îngrijire. Sub responsabilitatea unui judecător, sectorul este alcătuit în special din avocați, un lucrător în servicii sociale și doi asistenți, toţi aceştia fiind ţinuţi de obligaţia secretului profesional. Astfel, aceştia trebuie să fie capabili de a aduna informațiile necesare pentru a consilia reclamanţii în cel mai bun mod cu putinţă, de a elimina tensiunile și, uneori, de a reinstitui un dialog constructiv între specialişti și familii. La prelucrarea cazului, Apărătorul poate solicita orice informație pe care o consideră necesară. În caz de refuz sau absența unui răspuns în termenul stabilit, pot fi luate în considerare alte măsuri (notificare, sesizarea președintelui, a organelor de ordine publică etc.). 

Legea din 29 martie 2011 conferă Apărătorului drepturilor copilului mai multe mijloace de intervenție:

· solicitarea de informaţii, explicaţii sau documente;

· audierea oricărei părţi interesate;

· sesizarea autorităţilor competente;

· verificări la faţa locului;

· prezentarea de opinii în faţa instanţelor de judecată;

· stabilirea de recomandări individuale sau generale (în cazul unor situaţii speciale, primeşte avizul unor specialişti în domeniu
), care au putere executorie.

Apărătorul drepturilor omului nu poate contesta nicio hotărâre judecătorească. Instanțele civile, administrative și penale pot, din oficiu sau la cererea părților, să invite Apărătorul să prezinte observații scrise sau orale. Apărătorul însuşi poate solicita instanțelor de judecată ca observațiile sale să fie audiate, în acest caz audierea fiind de drept. Potrivit art.35 al legii, Apărătorul drepturilor copilului sesizează autorităţile locale competente în legătură cu orice element susceptibil a justifica intervenţia serviciilor pentru protecţia copilului.

IRLANDA


Irlanda a ratificat Convenţia ONU privind drepturile copilului la data de 28 septembrie 1992. 


În anul 1996, în Irlanda multe persoane dedicate care erau implicate în apărarea drepturilor copiilor au făcut lobby pe lângă Guvern pentru un Ombudsman pentru copiii din Irlanda. Legea Ombudsman-ului pentru copii
, care reglementează rolul și puterile acestui Birou a fost aprobată de către Camera Deputaților și Senat în anul 2002. 


Scopul Ombudsman-ului pentru copii este a promova și proteja drepturile și bunăstarea copiilor și tinerilor sub vârsta de 18 ani. Ombudsman-ul pentru copii este independent de Guvern și se află în subordinea Parlamentului. 


Legea Ombudsman-ului pentru copii din anul 2002, descrie în detaliu atribuțiile Ombudsman-ului pentru copii. Cele trei direcții principale de activitate descrise în legea de funcţionare sunt: 

Promovarea drepturilor copiilor


În anul 1989, Adunarea Generală a Organizației Națiunilor Unite a adoptat Convenția asupra Drepturilor Copilului. Acest document reprezintă un ghid cu privire la modul în care trebuie tratați copiii și cu privire la drepturile acestora. Legea Ombudsman-ului pentru copii din 2002, stipulează că Ombudsman-ul trebuie să utilizeze Convenția ONU ca instrument de promovare a drepturilor copiilor. Unul din cele mai importante drepturi din cadrul Convenției asupra Drepturilor Copilului este articolul 12. Acest articol stipulează faptul că tinerii au dreptul la ascultarea opiniilor în probleme care îi afectează. Irlanda a promis respectarea tuturor drepturilor copiilor și tinerilor stipulate în document. 
Plângeri şi investigaţii 

Ombudsman-ul pentru copii poate investiga plângeri în legătură cu serviciile furnizate copiilor și tinerilor sub 18 ani de către organizații publice, școli și spitale. Criteriul cheie pentru intervenție este faptul că un copil a fost afectat sau posibil să fi fost afectat negativ de o acțiune sau inacțiune a unei instituții publice și că a existat sau posibil să fi existat o administrare defectuoasă. Cu privire la plângeri, Ombudsman-ul pentru copii nu este un avocat pentru copil și niciun adversar pentru organizația publică. Ombudsman-ul pentru copii depune toate eforturile pentru a găsi soluții pentru toate părțile. Ombudsman-ul pentru copii depune toate eforturile pentru ca experiența să fie constructivă pentru ambele părți astfel încât să se obțină rezultate pozitive pentru copilul care face obiectul plângerii, pentru instituția respectivă și în ultimul rând pentru toți copiii în contact cu instituția publică. 


Înainte ca Ombudsman-ul pentru copii să poată investiga un caz, trebuie urmate procedurile locale privind plângerile (procedurile școlii, organizației publice sau spitalului). Acest lucru este important pentru ca persoanele abilitate să aibă o șansă să clarifice lucrurile. Înainte de investigarea plângerilor, Biroul Ombudsman-ului pentru copii va verifica dacă acest lucru a avut loc. Biroul poate oferi asistență cu privire la modul în care pot fi adresate plângerile la nivel local. 

Cercetare şi legislaţie 

Pentru a proteja și promova drepturile și bunăstarea copiilor și tinerilor, este crucial ca activitatea Ombudsman-ului pentru copii să fie bazată pe o dezvoltare atentă a politicilor. Legea Ombudsman-ului pentru copii din 2002 stabilește politica și rolul de cercetare al Ombudsman-ului. Acest rol include consilierea miniștrilor cu privire la dezvoltarea și coordonarea politicii cu privire la copii; monitorizarea și revizuirea funcționării legislației cu privire la drepturile și bunăstarea copiilor; efectuarea, promovarea și publicarea de cercetări cu privire la problematica drepturilor și bunăstării copiilor; și consilierea miniștrilor cu privire la implementarea propunerilor legislative cu accent specific pe implicațiile asupra copiilor și bunăstării lor. 

Ombudsman-ul pentru copii poate investiga fie din proprie iniţiativă, fie ca urmare a unei sesizări din partea unui copil, a unui membru de familie sau a unui expert care se ocupă de problemele copiilor.


Biroul Ombudsman-ului pentru copii poate investiga doar plângeri adresate împotriva organizațiilor publice, școlilor înregistrate de către Departamentul de Educație și Aptitudini și spitalelor voluntare (spitale cu propriul consiliu de conducere). Ombudsman-ul pentru copii nu poate investiga plângeri împotriva organizațiilor private, ca de exemplu creșe private. 


Ombudsman-ul pentru copii poate investiga o plângere în momentul în care o acțiune a avut un efect negativ asupra unui copil și a fost: 

-efectuată fără autoritatea corespunzătoare; 

-rezultatul neglijenței sau neatenției; 

-bazată pe informații incorecte și incomplete; 

-bazată pe discriminare; 

-bazată pe management defectuos; sau 

-nebazată pe o practică de management corectă. 


Organizații pe care Ombudsman-ul pentru copii le poate investiga: 
-Școli primare și gimnaziale și cele cinci școli de corecție din Irlanda înregistrate la Departamentul de Educație și Aptitudini; 

-Spitale voluntare (spitale cu propriul consiliu de conducere); 


-Autorități locale; 


-Serviciul Public de Sănătate și Autorități de Sănătate; 


-Departamente guvernamentale; 


-Organizații publice implicate în furnizarea de servicii către copii și tineri. 


Biroul Ombudsman-ului pentru copii nu poate acționa în cazul unei plângeri dacă: 
- este în legătură cu o organizație alta decât o organizație publică, școală sau spital sau organizație nespecificată în Legea Ombudsman-ului pentru copii; 
- un copil nu a fost tratat incorect; 

- persoana care adresează plângerea nu a depus toate eforturile pentru a rezolva situația cu organizația în cauză, de exemplu prin intermediul procedurii proprii privind plângerile sau apelurile; 

- a fost deja investigată de un alt Birou Ombudsman; 

- se referă la un caz legal exclus de sub atribuțiile Ombudsman-ului pentru copii conform Legii Ombudsman-ului pentru copii din anul 2002. 


Conform Legii Ombudsman-ului pentru copii din anul 2002 o plângere iese de sub competența instituţiei dacă: 
- face obiectul unei acțiuni în instanță; 

- afectează sau se referă la acorduri militare sau acorduri privind securitatea națională; 

- se referă la recrutarea sau numirea de personal; 

- se referă la un contract de servicii sau angajare; 

- se referă la modalitatea de acordare a azilului, imigrării, naturalizării sau cetățeniei; 

- este luată în conducerea penitenciarelor sau a altor locuri de detenție (aceasta nu include școlile de corecție pentru copii - Ombudsman-ul pentru copii are rol în investigarea modului în care astfel de școli sunt conduse); 

- se referă la rezultatele unor examene; și 

- dacă plângerea nu este înaintată în termen de doi ani din momentul în care acțiunea a avut loc sau s-a luat la cunoștință despre aceasta, cu excepția cazurilor cu circumstanțe speciale.  
Legea Ombudsman-ului pentru copii din anul 2002 prevede posibilitatea copiilor de a influența activitatea Ombudsman-ului pentru copii. Secțiunea 7(2) din legea Ombudsman-ului pentru copii, 2002 prevede că Ombudsman-ul pentru copii trebuie să se consulte regulat cu grupuri de copii și tineri. YAP este un grup de tineri cu vârste cuprinse între 12 - 17 ani care au contribuit la conturarea activității Biroului încă de la început. Acest grup se modifică la fiecare câțiva ani și uneori Ombudsman-ul pentru copii întrerupe temporar colaborarea cu această structură pentru a se asigura că se poate întâlni și consulta cu cât mai mulți tineri diferiți în cât mai multe moduri posibile. Tinerii din cadrul YAP oferă o perspectivă din partea tinerilor. Aceștia iau parte ca persoane în baza propriului drept și nu ca reprezentanți ai altor tineri. Rolul YAP este foarte larg. Membrii săi sunt implicați în recrutarea personalului, revizuiesc din punctul lor de vedere comunicarea externă cu copiii și tinerii - de exemplu site-ul web, pachetul informativ, rapoarte anuale, postere, oferă sfaturi cu privire la cea mai bună metodă de comunicare cu copiii și tinerii, ajută la informarea despre problemele care apar pentru copii și tineri, oferă sfaturi cu privire la planificarea și desfășurarea evenimentelor, acordă asistență pentru design-ul continuu și dezvoltarea sediului, acordă asistență pentru planificarea activităţii, sunt implicați activ în promovarea activității Ombudsman-ului pentru copii și a Convenției Națiunilor Unite cu privire la Drepturile Copilului în rândul altor copii și tineri, acordă asistență în ceea ce privește activitatea media pe radio și TV și acționează ca o placă de rezonanță pentru Ombudman-ul pentru copii cu privire la problemele legate de noile politici și cercetări. 

ISLANDA

Islanda a ratificat Convenţia ONU privind drepturile copilului la 28 octombrie 1992.

Conform Legii privind Ombudsman-ul pentru copii (art. 3) – intrată în vigoare la 1 ianuarie 1995 –,  dintre atribuţiile acestuia pot fi menţionate:

·  să promoveze dezbaterile care să conducă la elaborarea de politici vizând problemele copiilor;

·  să formuleze propuneri de îmbunătăţire a procedurilor legale şi administrative relevante pentru copii;

·  să urmărească respectarea acordurilor internaţionale, ratificate de Islanda, cu privire la drepturile şi bunăstarea copiilor;

·  să ia atitudine faţă de încălcările, prin fapte sau omisiuni, ale drepturilor copiilor;

·  să contribuie la sporirea şi cunoaşterea legislaţiei referitoare la copii şi adolescenţi.
Ombudsman-ul este numit de către prim-ministru pe o perioadă de 5 ani; instituţia Ombudsman-ului este independentă, nefăcând obiectul controlului din partea altor autorităţi. 
Ombudsman-ului i se pot adresa copiii cu vârsta până în 18 ani dar şi adulţii; nu pot face obiectul analizei Ombudsman-lui disputele între persoanele fizice şi cazurile care au fost soluţionate în instanţă sau de către alte autorităţi publice. 

Ombudsman-ul poate solicita instituţiilor publice, persoanelor fizice, reprezentanţilor persoanelor juridice, companiilor şi organizaţiilor private informaţii (rapoarte, documente, înregistrări etc.) care să vină în sprijinul soluţionării plângerii adresate instituţiei. Ombudsman-ul poate convoca părţile implicate sau îşi poate trimite reprezentanţii la sediul acestora pentru a strânge informaţiile necesare soluţionării sesizărilor. Ombudsman-ul are acces nerestricţionat în toate instituţiile publice sau private care adăpostesc copii.
Recomandările şi propunerile oferite de Ombudsman-ul pentru copii nu sunt obligatorii prin lege, însă sunt luate în considerare de către cei implicaţi.  

ITALIA
Autoritatea Naţională pentru drepturile copilului a fost înfiinţată de către Parlament prin intermediul Legii nr.112 din 12 iulie 2011
. Autoritatea are ca principală atribuţie implementarea pe de o parte a articolului nr. 31 din Constituţie referitor la protejarea maternităţii, copiilor şi tinerilor şi a susţinerii instituţiilor care duc la îndeplinire aceste deziderate, iar pe de altă parte a prevederilor internaţionale privind drepturile copiilor, respectiv Convenţia ONU privind drepturile copilului, ratificată de Italia prin intermediul Legii nr. 176/1991. 
În cadrul raportului de activitate pe anul 2012 prezentat Parlamentului în aprilie 2013
, se precizează că în cadrul Autorităţii funcţionează 9 departamente, personalul acestora provenind din rândul mai multor instituţii publice (diferite ministere, preşedinţia Consiliului de Miniştri). Conform Legii nr.112/2011, Autoritatea nu poate deţine propriul personal lucrativ.
În acord cu prerogativele sale legislative, Autoritatea Naţională pentru drepturile copilului a avut următoarele tipuri de activităţi: 

- organizarea Conferinţei Naţionale pentru garantarea drepturilor copilului (conform art.3, paragr.7 al legii nr.112/2011) prin intermediul căreia se urmăreşte coordonarea activităţii comune a Ombudsman-ilor regionali, schimbul de experienţă şi a exemplelor de bună practică şi cercetare în domeniu; conform legii, la lucrările Conferinţei participă ombudsmen-ii din nouă regiuni (Lazio, Veneto, Emilia Romagna, Calabria, Liguria, Puglia, Campania, Toscana si Marche) şi cele două provincii autonome Trento şi Bolzano; Conferinţa este prezidată de către Autoritatea Naţională pentru drepturile copilului;

- promoarea unor proiecte legislative cu scopul îmbunătăţirii cadrului legislativ general privind problemele copiilor, cu o atenţie deosebită asupra problematicii acordării cetăţeniei italiene copiilor străini, adopţiei şi custodiei precum şi legislaţiei referitoare la tineri; 

- participarea la audierile Comisiei parlamentare răspunzătoare de problemele copiilor şi adolescenţilor în vederea implementării reglementărilor privind custodia şi adopţia; contribuţia în adoptarea legislaţiei privind recunoaşterea copiilor;

- încheierea unor parteneriate strategice cu diferite instituţii publice (Ministerul de Interne, Institutul Naţional de Statistică, Televiziunea Naţională Italiană etc.) pentru prevenirea abuzării minorilor şi susţinerea unor campanii naţionale de informare privind drepturile copiilor;
- afilierea şi participarea în calitate de membru cu drepturi depline în Reţeaua europeană a Ombudsman-ilor (ENOC); 
- organizarea împreună cu diferite asociaţii şi fundaţii de conferinţe tematice în cadrul cărora sunt implicaţi reprezentanţi ai mediului juridic, asistenţi sociali, psihologi şi mediatori; 
- coordonarea alături de Ministerul Educaţiei a unui proiect privind utilizarea sigură a internet-ului de către copii şi adolescenţi; 
- soluţionarea sesizărilor venite din partea minorilor sau adulţilor, asociaţiilor şi organizaţiilor; cooperarea cu autorităţile regionale privind protecţia copilului, serviciile sociale şi instanţele de judecată;
- instituirea unui mecanism de consultare cu reprezentanţii institutiilor publice, precum judecătorii, procurorii, asistenţii sociali, psihologii, avocaţii şi pediatrii.
Alte atribuţii care decurg din Legea nr. 112/2011 sunt:

· monitorizarea aplicării Convenţiei ONU privind drepturile copilului;
· raportarea autorităţilor competente a oricăror forme de încălcare a drepturilor copiilor;

· asigurarea şanselor egale pentru minori în accesarea drepturilor;

· semnalarea Guvernului şi autorităţilor regionale şi locale a tuturor iniţiativelor menite să vină în sprijinul promovării drepturilor copiilor şi tinerilor.

În actuala configuraţie instituţională din Italia, politicile sociale sunt cu precădere în responsabilitatea legislativă şi administrativă a regiunilor – art. 117 şi art. 118 din Constituţie –, intrând sub incidenţa organelor guvernării locale.

Competenţele statului se păstrează în domeniul învăţământului, în conformitate cu art. 33 din Constituţie, cu asigurarea autonomiei instituţiilor de învăţământ. Celelalte politici sociale sunt transferate însă regiunilor.

Statul păstrează însă importante competenţe în domeniu, din punct de vedere legislativ, stabilind nivelul de bază al serviciilor care trebuie asigurate în legătură cu drepturile sociale şi civile şi care trebuie garantate la nivel naţional – art. 117, paragraful 2, lit. m din Constituţie.

Statul poate asigura faptul ca pe plan regional, nivelul de bază al serviciilor să fie garantat tuturor cetăţenilor, în special grupurilor mai vulnerabile, cum ar fi copiii şi adolescenţii. Management-ul politicilor sociale, implicând copiii şi adolescenţii, revine însă guvernării locale. 

Protecţia drepturilor copiilor, în calitate de persoane, este însă de competenţa statului, fiind legată de prevederile art. 117 din Constituţie, paragraful 2 şi, de asemenea, în legătură cu ordinea şi securitatea publică şi cu relaţiile internaţionale ale statului.

În 9 regiuni au fost create organisme specifice cu rol de apărare a drepturilor copiilor (regiunea Calabria, regiunea Campania, regiunea Emilia Romagna, regiunea Lazio, regiunea Liguria, regiunea Marche, regiunea Puglia, regiunea Toscana si regiunea Veneto), precum şi în provinciile autonome Bolzano si Trento
. Pentru asigurarea unei cooperări maxime la nivel naţional între organismele regionale, legea nr.112/2011 prevede instituirea Conferinţei Naţionale pentru garantarea drepturilor copilului.
Deşi poartă denumiri diferite, persoanele care reprezintă instituţia Ombudsman-ului regional sunt alese cu majoritate calificată de către Consiliul regional, putând fi revocaţi din funcţie numai de acest Consiliu – cu acelaşi tip de majoritate. Sunt prevăzute situaţii clare de incompatibilitate, tocmai pentru asigurarea independenţei – de exemplu, cu funcţia de parlamentar, consilier regional, membri în conducerea partidelor politice sau a sindicatelor, administratori de companii publice. Comisarii de profil au mandat de 5 ani, în unele cazuri sunt reprezentaţi în Guvernul regional (Veneto şi Marche), sau în Consiliul regional (Lazio).
 În general, activitatea ombudsmen-ilor se bazează pe angajaţii şi facilităţile puse la dispoziţie de regiune. În Lazio însă, Ombudsman-ul dispune de o structură organizaţională specială, putând include şi birouri la nivel local.

În privinţa competenţelor, putem menţiona 4 tipuri de sarcini de bază:

·  recrutarea şi pregătirea personalului care să acţioneze în vederea respectării drepturilor copilului;

·  promovarea unor iniţiative vizând respectarea drepturilor copiilor;

·  consiliere în domeniul juridic şi administrativ;

·  raportarea situaţiilor de risc către autorităţile competente.

În Lazio şi Marche au fost adoptate legi care atribuie competenţe suplimentare Ombudsmen-ilor, cum ar fi: monitorizarea îngrijirii copiilor instituţionalizaţi sau aflaţi temporar în custodia altor familii, promovarea, în colaborare cu autorităţile locale şi cu organizaţiile de voluntariat, a unor iniţiative vizând protecţia drepturilor copiilor, colaborarea privind colectarea şi procesarea datelor referitoare la minori, supravegherea programelor TV.
NORVEGIA

Norvegia a ratificat Convenţia ONU privind drepturile copilului la 8 ianuarie 1991.
Ombudsman-ul pentru copii
, din Norvegia, este o instituţie independentă, neutră din punct  de vedere  politic, creată prin Legea nr. 5/1981 cu modificările ulterioare. Numirea Ombudsman-ului se face de către Rege (art. 2), pentru un mandat de şase ani. Principala îndatorire a Ombudsman-ului este aceea de a promova interesele copiilor în societate şi de a monitoriza standardul de viaţă al copiilor.

Norvegia a fost primul stat din lume care a instituit un Ombudsman pentru copii (1981), totodată la iniţiativa ei înfiinţându-se Reţeaua europeană a Ombudsmen-ilor pentru copii (ENOC), care funcţionează sub tutela Consiliului Europei şi are sediul la Strasbourg.

Alte îndatoriri ale Ombudsman-ului sunt:

·  propune măsuri vizând întărirea securităţii copiilor;

·  prezintă propuneri de măsuri care să prevină sau să soluţioneze eventuale conflicte sau dezacorduri apărute între copii şi societate;

·  asigură răspândirea unui bagaj mare de informaţii, adresat sectoarelor public şi privat, cu privire la drepturile copiilor şi măsurile care se impun pentru respectarea lor;
·  veghează la respectarea drepturilor copiilor stipulate în cadrul Convenţiei ONU privind drepturile copilului şi a legislaţiei naţionale de către autorităţile norvegiene.
Ombudsman-ul hotărăşte dacă faptele prezentate în faţa sa sunt suficiente pentru a demara acţiuni corespunzătoare. Ombudsman-ul are liber acces la orice instituţie publică sau privată cu activitate în domeniul drepturilor copiilor.

Autorităţile guvernamentale şi alte instituţii au obligaţia de a furniza Ombudsman-ului toate informaţiile de care acesta are nevoie pentru buna desfăşurare a activităţii sale.

Ombudsman-ul pentru copii nu poate interveni asupra deciziilor luate de către alte autorităţi publice, precum Serviciile de Asistenţă Socială, Directoratul Norvegian pentru Imigrare, şcoli sau instante de judecată; Ombudsman-ul nu se poate implica în conflictele declanşate între părinţi în legătură cu stabilirea custodiei sau în conflictele dintre părinţi şi copii.

Totodată instituţia Ombudsman-ului pentru copii din Norvegia desfaşoară activităţi precum:
· susţinerea de seminarii de specialitate pentru personalul implicat în munca cu copiii;

· prezentarea unor puncte de vedere scrise autorităţilor atunci când drepturile copiilor nu sunt apărate corespunzător,  apare un cadrul legislativ nou sau au loc modificări ale legilor existente;

·  participarea la întâlniri cu membrii Guvernului sau ai Parlamentului;
· acordarea asistenţei de specialitate pe toate subiectele care ţin de drepturile copiilor celor care se adresează instituţiei online, prin e-mail sau telefon;

· comunicarea directă cu copii şi tinerii pentru o mai bună transmitere a opiniilor lor decidenţilor.
OLANDA

Convenţia ONU privind drepturile copilului a fost ratificată la 6 februarie 1995. Legea privind înfiinţarea Ombudsman-ului pentru copii a fost adoptată în iunie 2010, urmând ca în aprilie 2011 instituţia să înceapă efectiv să funcţioneze
. Ombudsman-ul pentru copii reprezintă o instituţie subordonată Ombudsman-ului Naţional al Olandei. Ambele instituţii au un caracter independent şi imparţial, răspunzând în faţa Parlamentului.
Conform legii, Ombudman-ul pentru copii trebuie să promoveze respectarea drepturilor copiilor atât de către autorităţile publice cât şi de organizaţiile private, care au activitate în domeniul educaţiei, îngrijirii copiilor şi tinerilor şi sistemului de sănătate. Ombudsman-ul pentru copii are următoarele atribuţii:

- furnizarea informaţiilor şi consultanţei privind drepturile copiilor;

- acordarea de asistenţă de specialitate la cerere sau din proprie iniţiativă Guvernului sau Parlamentului privind legislaţia sau politicile care afectează drepturile copiilor;

- investigarea respectării drepturilor copiilor din proprie iniţiativă sau în urma depunerii unor plângeri;

- monitorizarea modalităţii în care plângerile depuse de copii sau de către reprezentanţii legali ai acestora sunt tratate de către autorităţile competente, altele decât Ombudsman-ul Naţional. 

 În acord cu articolul 12 al Convenţiei privind drepturile copilului, Ombudsman-ul pentru copii din Olanda trebuie să ţină cont de opiniile şi interesele copiilor.

Conform atribuţiilor sale, Ombudsman-ul pentru copii trebuie să răspundă plângerilor privind încălcarea drepturilor copiilor; plângerile pot privi un caz individual sau pot semnala probleme structurale; în cazul plângerilor individuale instituţia poate emite hotărâri/decizii, pe când în cazul unei probleme cu caracter general, Ombudsman-ul pentru copii poate declanşa o cercetare amplă, care se poate solda la rândul său cu trimiterea unui punct de vedere, Guvernului sau instituţiilor implicate. 

Ombudsman-ul pentru copii trebuie să investigheze plângerile împotriva autorităţilor publice precum şi pe cele constituite împotriva organizaţiilor şi instituţiilor private ale căror domenii de activitate se referă la îngrijirea copiilor şi tinerilor, sănătatea şi educaţia acestora.

Dintre cele 300 de plângeri primite de către Ombudman-ul pentru copii începând cu anul 2011, 72 au fost depuse de către copii, cu vârste cuprinse între 12,5 şi 17 ani. Instituţiei i-au fost semnalate probleme care ţin de următoarele zone: educaţia şcolară, îngrijirea tinerilor, spaţiile de petrecere a timpului liber, păstrarea legăturii cu părinţii în urma divorţului, hărţuirea, azilul etc. 

Împreună cu Universitatea din Leiden şi Institutul de cercetare socială, Ombudsman-ul pentru copii organizează cercetări longitudinale privind drepturile copiilor în Olanda. 

POLONIA

Polonia a ratificat Convenţia ONU privind drepturile copilului la 7 iunie 1991, iar instituţia Ombudsman-ul copiilor a fost creată prin Legea din 6 ianuarie 2000.
 Potrivit legii, Ombudsman-ul este numit de Sejm, cu acordul Senatului, la propunerea Preşedintelui Sejm-ului, la propunerea Senatului, a unui grup de minimum 15 deputaţi sau 15 senatori. Durata mandatului este de 5 ani, începând de la data depunerii jurământului în faţa Sejm-ului, şi poate fi reînnoibil o singură dată.

Ombudsman-ul este o autoritate independentă de orice altă autoritate a statului şi nu răspunde decât în faţa Sejm-ului. De asemenea, nu poate fi urmărit, cercetat, reţinut sau arestat decât cu acordul Sejm-ului. Ombudsman-ul nu poate deţine o altă funcţie publică şi nu poate desfăşura o altă activitate publică sau profesională care îi împiedică exercitarea atribuţiilor.

Art.9 al legii prevede că Ombudsman-ul copiilor poate să solicite explicaţii şi informaţii, precum şi accesul la arhivă şi documente oricărei autorităţi, instituţii sau organizaţii publice; totodată, poate să solicite oricărui organism, instituţii, organizaţii relevante, inclusiv Ombudsman-ului drepturilor omului, ca în îndeplinirea atribuţiilor să aibă în vedere interesul suprem al copilului.

Ombudsman-ul prezintă agențiilor autorităților publice, organizațiilor și instituțiilor comentarii și propuneri relevante, menite să asigure o protecție eficientă a drepturilor și intereselor copilului și care să conducă la raționalizarea procedurilor în soluţionarea anumitor probleme. Ombudsman-ul poate solicita, de asemenea, ca autorităţile respective să întocmească proiecte sau propuneri legislative pe o anumită problemă sau pentru modificarea ori completarea altor acte normative.
Ombudsman-ul va prezenta anual în faţa Sejm-ului şi Senatului un raport de activitate, care va fi făcut public. Instituţia este finanţată de la bugetul de stat.

SPANIA
  

Spania a ratificat Convenţia privind drepturile copilului la 6 decembrie1990.
Comunitatea Autonomă Andalucia

Prin Legea nr. 9/1983, cu modificările ulterioare, s-a înfiinţat instituţia Apărătorului poporului andaluz, în calitate de comisar, reprezentant al Parlamentului din Andalucia, în scopul apărării drepturilor şi libertăţilor recunoscute în Constituţie, monitorizând, în acest scop, activitatea Administraţiei autonome din Andalucia, prezentând Parlamentului Comunităţii Autonome Andalucia o dare de seamă anuală.

Apărătorul poporului este confruntat cu o gamă largă de probleme. Având în vedere complexitatea problemelor cu care se confruntă minorii, prin Legea nr. 1/1998 cu privire la Drepturile şi protecţia minorului, s-au reunit într-un singur act normativ prevederile vizând protecţia copiilor, lărgind astfel sfera competenţelor Apărătorului poporului şi în domeniul propriu de acţiune al Apărătorului minorului din Andalucia.

Comunitatea Autonomă Madrid
În Comunitatea Autonomă Madrid, înfiinţarea instituţiei Apărătorului minorului este prevăzută în Legea nr. 5/1996
. Se are în vedere asigurarea unei securităţi juridice sporite pentru afirmarea intereselor şi participarea socială a minorilor. 

Prin Legea nr. 6/1995, din 28 martie 1995, privind garantarea drepturilor copiilor şi adolescenţilor din Comunitatea Madrid, au fost evidenţiate preocupările legate de drepturile minorilor. Cu toate acestea, crearea funcţiei de Comisar parlamentar care să vegheze la respectarea drepturilor minorilor reprezintă o acţiune complementară eficientă şi specializată pentru promovarea şi recunoaşterea drepturilor copiilor.

Instituţia Apărătorului minorului este reglementată pornind de la modelul Avocatului poporului, în conformitate cu contextul politico-juridic din Spania.

Legea cuprinde şase titluri:

·  primul titlu este consacrat aspectelor privind statutul juridic, precizându-se gama competenţelor Apărătorului copilului;

·  al doilea şi al treilea introduc reglementări referitoare la proceduri şi rezoluţii;

·  al patrulea titlu stabileşte acţiunile de prevenţie şi orientare care trebuie să fie parte integrantă a modului de lucru al instituţiei, pentru a nu deveni un simplu birou de sesizări şi reclamaţii;

·  al cincilea precizează caracteristicile raportului anual adresat Parlamentului;

·  al şaselea titlu stabileşte modul de organizare, precizând mijloacele materiale şi resursele umane necesare pentru o bună desfăşurare a activităţii, precum şi existenţa unui consiliu cu caracter consultativ, care va oferi sprijin înalt calificat şi obiectiv în luarea deciziilor.

Dintre competenţele Apărătorului minorului din Comunitatea Madrid, pot fi menţionate:

·  monitorizarea activităţii Administraţiei publice şi a entităţilor private care prestează servicii destinate minorilor, pentru a verifica respectarea drepturilor acestora şi orientarea în ansamblul promovării şi apărării drepturilor minorilor;

·  primirea şi transmiterea sesizărilor privitoare la ameninţări, vulnerabilităţi, situaţii dificile;

·  propunerea unor reforme vizând procedurile şi reglementările în scopul de a eficientiza acţiunea de apărare a drepturilor copilului şi a îmbunătăţi serviciile destinate acestuia;

·  desfăşurarea unor acţiuni care să permită cunoaşterea condiţiilor în care minorii îşi exercită drepturile şi a modului în care adulţii le respectă.

Apărătorul minorului nu poate interveni în sensul soluţionării cazurilor, aceasta fiind de competenţa organelor jurisdicţionale.

Apărătorul minorului este ales, cu majoritate absolută de voturi, pe o perioadă de 5 ani (art. 4). 

Apărătorul minorului îşi desfăşoară activitatea în deplină autonomie şi beneficiază şi după expirarea mandatului de imunitate în legătură cu opiniile exprimate în timpul exercitării funcţiunii.

În timpul exercitării mandatului, acesta nu poate fi arestat pentru delicte comise pe teritoriul Cumunităţii Madrid, cu excepţia situaţiei de flagrant delict. Judecarea şi eventuala inculpare este de competenţa Tribunalului Superior din Madrid.

În afara teritoriului Comunităţii Madrid, responsabilitatea penală este de competenţa Secţiei penale a Tribunalului Suprem (art. 9.3).

Apărătorul copilului are rang de ministru al Guvernului Comunităţii Autonome (art. 10). Apărătorul minorului nu are dreptul să modifice sau să anuleze hotărâri ale forurilor administrative, dar poate sugera modificarea criteriilor utilizate la elaborarea acestor hotărâri.

SUEDIA

În anul 1990 Parlamentul a ratificat Convenţia ONU privind drepturile copilului, iar în anul 1993 a fost adoptată propunerea legislativă privind Ombudsman-ul copiilor. Legea prevedea că Ombudsman-ul copiilor trebuie să participe la dezbaterile publice, să promoveze interesele copiilor şi să influenţeze pozitiv atitudinea factorilor de decizie şi, în general, a tuturor adulţilor, fără a putea însă interveni în cazurile individuale. 


Ombudsman-ul copiilor este numit de Guvern pentru un mandat fix, primul Ombudsman fiind numit în iulie 1993.
În anul 2002 cadrul legislativ privind activitatea Ombudsman-ului copiilor în Suedia a suferit modificări. Noile prevederi
 consolidează autoritatea şi mandatul Ombudsman-ului, reglementând în detaliu atribuţiile instituţiei. Acestea se referă la :
- reprezentarea drepturilor şi intereselor copiilor şi tinerilor în conformitate cu prevederile Conveniţiei ONU privind drepturile copilului;

- prezentarea Guvernului a unor propuneri de amendamente la legislaţia existentă şi respectarea prevederilor convenţiilor internaţionale în domeniu; 

- diseminarea informaţiei, formularea punctelor de vedere şi reprezentarea drepturilor şi intereselor copiilor în cadrul dezbaterilor publice;
- elaborarea studiilor şi statisticilor privind condiţiile de viaţă ale copiilor şi tinerilor; 

-urmărirea evoluţiilor internaţionale privind aplicarea Convenţiei ONU cu privire la drepturile copilului şi la aplicarea lor.

Conform secţiunii 4 a Legii privind Ombudsman-ul copiilor, în fiecare an, nu mai târziu de 1 aprilie, instituţia va prezenta Guvernului un raport care conţine calendarul activităţilor desfăşurate în anul anterior precum şi alte aspecte legate de copii şi tineri în legătură cu care Guvernul trebuie să fie informat. 
Secţiunea 5 a legii conferă Ombudsman-ului copiilor puterea de a solicita agenţiilor guvernamentale, autorităţilor municipale şi judeţene informaţii privind activitatea desfăşurată şi transpunerea prevederilor Convenţiei ONU pentru drepturile copilului. Dacă situaţia o impune, Ombudsman-ul copiilor poate convoca la discuţii autorităţile mai sus menţionate.
Ombudsman-ul copiilor trebuie să raporteze serviciilor sociale fără întârziere, dacă cumva este sesizat, în privinţa existenţei unei situaţii de abuz a unui minor (Secţiunea 7).Totodată, dacă există şi alte situaţii speciale despre care serviciile sociale trebuie să fie informate, Ombudsman-ul are obligaţia de a le raporta şi de a oferi acestora tot sprijinul necesar investigării cazului. 
� http://www.salvaticopiii.ro/?id2=000200090000#Avocatul%20Copilului.html


� � HYPERLINK "http://www.oscis.ro/ro/mai-multe-informatii/despre/conven%C8%9Bia-onu/" ��http://www.oscis.ro/ro/mai-multe-informatii/despre/conven%C8%9Bia-onu/� 


� � HYPERLINK "http://eur-lex.europa.eu/LexUriServ/LexUriServ.do?uri=COM:2011:0060:FIN:RO:PDF" ��http://eur-lex.europa.eu/LexUriServ/LexUriServ.do?uri=COM:2011:0060:FIN:RO:PDF�


� � HYPERLINK "https://treaties.un.org/Pages/ViewDetails.aspx?src=TREATY&mtdsg_no=IV-11&chapter=4&lang=en#EndDec" ��https://treaties.un.org/Pages/ViewDetails.aspx?src=TREATY&mtdsg_no=IV-11&chapter=4&lang=en#EndDec� 


� � HYPERLINK "http://crin.org/docs/Youth_Welfare_Act-National.pdf" ��http://crin.org/docs/Youth_Welfare_Act-National.pdf� 


�� HYPERLINK "http://www.en.bmwfj.gv.at/Family/YouthWelfare/ChildrensAndYoungPeoplesOmbudsman/Seiten/default.aspx" ��http://www.en.bmwfj.gv.at/Family/YouthWelfare/ChildrensAndYoungPeoplesOmbudsman/Seiten/default.aspx� 


� � HYPERLINK "http://www.boerneraadet.dk/english/the+national+council+for+children" ��http://www.boerneraadet.dk/english/the+national+council+for+children�


� � HYPERLINK "http://www.boerneraadet.dk/english/legal+basis/legal+basis+1998" ��http://www.boerneraadet.dk/english/legal+basis/legal+basis+1998�


� � HYPERLINK "http://www.boerneraadet.dk/english/legal+basis" ��http://www.boerneraadet.dk/english/legal+basis�


� � HYPERLINK "http://lasteombudsman.ee/en/welcome" ��http://lasteombudsman.ee/en/welcome� 


� � HYPERLINK "http://www.legaltext.ee/en/andmebaas/ava.asp?m=022" ��http://www.legaltext.ee/en/andmebaas/ava.asp?m=022� 


� � HYPERLINK "http://www.lapsiasia.fi/en/overv/statutes/law_on_the_ombudsman" ��http://www.lapsiasia.fi/en/overv/statutes/law_on_the_ombudsman� 


� � HYPERLINK "http://www.defenseurdesdroits.fr/connaitre-son-action/la-defense-des-droits-de-lenfant/presentation" ��http://www.defenseurdesdroits.fr/connaitre-son-action/la-defense-des-droits-de-lenfant/presentation� 


�� HYPERLINK "http://www.legifrance.gouv.fr/affichTexte.do?cidTexte=JORFTEXT000023781167&dateTexte=&categorieLien=id" ��http://www.legifrance.gouv.fr/affichTexte.do?cidTexte=JORFTEXT000023781167&dateTexte=&categorieLien=id� 


� Potrivit art.14 al legii, acest corp consultativ este format din: 2 personalităţi desemnate de Preşedintele Senatului, 2 personalităţi desemnate de Preşedintele Adunării Naţionale, o personalitate desemnată de Consiliul economic, social şi de mediu şi un membru sau fost membru al Curţii de Casaţie desemnat în comun de Preşedintele Curţii de Casaţie şi procurorul general de pe lângă această instanţă.


� � HYPERLINK "http://www.oco.ie/assets/files/OCOInfoPacksJan2011/RomanianInfoPack.pdf" ��http://www.oco.ie/assets/files/OCOInfoPacksJan2011/RomanianInfoPack.pdf�


� � HYPERLINK "http://www.oco.ie/about/ombudsman-for-children-act.html" ��http://www.oco.ie/about/ombudsman-for-children-act.html�


� � HYPERLINK "http://www.barn.is/adalsida/english/" ��http://www.barn.is/adalsida/english/�


� � HYPERLINK "http://www.garanteinfanzia.org/sites/default/files/ricerca/allegati/legge%20112-2011.pdf" ��http://www.garanteinfanzia.org/sites/default/files/ricerca/allegati/legge%20112-2011.pdf� (documentul este disponibil doar în limba italiană)


� � HYPERLINK "http://crin.org/en/library/publications/annual-2012-report-italian-national-authority-children-and-adolescents" ��http://crin.org/en/library/publications/annual-2012-report-italian-national-authority-children-and-adolescents�





� � HYPERLINK "http://www.garanteinfanzia.org/garanti-regionali" ��http://www.garanteinfanzia.org/garanti-regionali� (documente disponibile doar în limba italiană)





� � HYPERLINK "http://barneombudet.no/english/about-the-ombudsman/" ��http://barneombudet.no/english/about-the-ombudsman/�





� � HYPERLINK "https://ecprd.secure.europarl.europa.eu/ecprd/secured/detailreq.do?id=156641" ��https://ecprd.secure.europarl.europa.eu/ecprd/secured/detailreq.do?id=156641�





� � HYPERLINK "http://www.childsrights.org/html/site_fr/law_download.php?id=106" ��http://www.childsrights.org/html/site_fr/law_download.php?id=106� 


� � HYPERLINK "http://www.defensordelpuebloandaluz.es/" ��http://www.defensordelpuebloandaluz.es/�


� Publicată în BOE nr. 284 din 25 noiembrie 1996


� � HYPERLINK "http://www.cdep.ro/infoparl/dip.studiu?par1=2008&par2=10207" ��http://www.cdep.ro/infoparl/dip.studiu?par1=2008&par2=10207� 


� � HYPERLINK "http://www.barnombudsmannen.se/english/about-us/" ��http://www.barnombudsmannen.se/english/about-us/�


� � HYPERLINK "http://www.barnombudsmannen.se/english/about-us/the-ombudsman-for-children-act/" ��http://www.barnombudsmannen.se/english/about-us/the-ombudsman-for-children-act/�

